als_Latn dik_Latn sag_Latn
Hoti takoi homologun Schelling
11.03.2015 | 15:00
Ministri i Financave, Avdullah Hoti, gjatë vizitës zyrtare, të cilën po e zhvillon në Austri, të mërkurën është takuar me ministrin e Financave të Austrisë, Hans Jӧrg Schelling dhe zyrtarë të lartë të shtetit të Austrisë.
Me këtë rast, ministri Hoti ka falënderuar ministrin Schelling për pritjen dhe për mbështetjen e përhershme që shteti austriak i ka dhënë Kosovës si në aspektin politik dhe atë ekonomik.
Ministri Hoti e ka njoftuar homologun e tij austriak për përkushtimin e Qeverisë së Kosovës për ta implementuar planin zhvillimor të saj, që ka për qëllim të sigurojë rritje të qëndrueshme ekonomike.
Ministri Hoti dhe ministri Schelling kanë rënë dakord për inicimin e grupeve të përbashkëta punuese për përfundimin dhe nënshkrimin e marrëveshjes së eliminimit të tatimit të dyfishtë si dhe për zgjatjen e afatit të marrëveshjes mbi kredinë e butë që Qeveria e Kosovës e ka me Qeverinë e Austrisë, si dhe rritjen e shumës së kësaj kredie.
Gjatë takimit është biseduar edhe për mundësinë e tërheqjes së investitorëve austriakë që të investojnë në Kosovë. Me këtë rast, ministri Hoti ka bërë me dije se kushtet të cilat i ofron Kosova janë të favorshme për investime dhe se Qeveria e Republikës së Kosovës është duke bërë ndryshime të mëtutjeshme ligjore në favor të investitorëve në Kosovë.
Ndërsa ministri i Financave të Austrisë, Hans Jӧrg Schelling, ka falënderuar ministrin Hoti për vizitën dhe për përkushtimin e tij në rritjen e bashkëpunimit ndërmjet dy ministrive, njëherësh e ka përgëzuar për hapat që po i merr Qeveria e Kosovës për reformat në aspektin e zhvillimit ekonomik. Ai ka theksuar se Kosova do ta ketë mbështetjen e Austrisë në këtë proces të rëndësishëm zhvillimor.
als_Latn unk als_Latn als_Latn als_Latn als_Latn als_Latn als_Latn